IVL เผยโรงงานก๊าซแครกเกอร์ในสหรัฐฯ ได้รับ Air Permit ตามกฎหมายแล้ว
IVL เผยโรงงานก๊าซแครกเกอร์ในสหรัฐฯ ได้รับใบอนุญาต Air Permit ตามกฎหมายแล้ว คาดเริ่มดำเนินงานได้ใน Q4/60 ตามแผน
29 ส.ค. 2559

บริษัทอินโดรามา เวนเจอร์ส จำกัด (มหาชน) หรือ IVL ระบุว่า โรงงานก๊าซแครกเกอร์เพื่อผลิตเอทิลีนจากชั้นหินใต้ดิน ตั้งอยู่ที่เมือง Lake Charles รัฐหลุยส์เซียนา ประเทศสหรัฐอเมริกาได้รับใบอนุญาต Air Permit ตามกฎหมายจากทางสหรัฐอเมริกา ซึ่งถือว่าเป็นก้าวสำคัญในการควบคุมให้โรงงานแห่งนี้มีการเริ่มดำเนินงานภายในเวลาที่กำหนดไว้ตามแผน
สำหรับใบอนุญาต Air Permit เป็นใบอนุญาตหลักทางสิ่งแวดล้อมที่บริษัทจำเป็นต้องได้รับเพื่อการดำเนินการปรับปรุงโรงงานแครกเกอร์ ทำให้สามารถดำเนินโครงการซ่อมแซมและก่อสร้างโรงงานที่จะเริ่มทำการในเดือนหน้าตรงตามเวลาเป้าหมายที่กำหนดไว้ตั้งแต่ต้น
โดยเอทิลีนที่ได้จากโรงงานแครกเกอร์แห่งนี้ จะถูกนำไปเป็นวัตถุดิบในการผลิตโมโนเอทิลีนไกลคอล (MEG) ที่ใช้ในการผลิต PET เมื่อโรงงานผลิตก๊าซแครกเกอร์แห่งนี้สมบูรณ์ IVL จะก้าวขึ้นเป็นผู้ผลิต PET ที่มีการบูรณาการแนวดิ่งมากที่สุดในทวีปอเมริกาเหนือ
ทั้งนี้โครงการดังกล่าวได้รับใบอนุญาตด้านการจัดการน้ำ (Water Permit) ในเดือน มิ.ย.ซึ่งทำให้สามารถปล่อยน้ำทิ้งของเหลวผ่านโรงบำบัดน้ำเสียของโรงงาน นอกจากนี้ โครงการได้ทำการปรับปรุงการผลิต (debottlenecking) ด้านวิศวกรรม และได้สั่งอุปกรณ์หลักที่จะใช้ในโครงการทั้งหมด โดยคาดว่า การติดตั้งเครื่องจักรจะเสร็จสมบูรณ์ในไตรมาส 3/60 และจะเริ่มดำเนินงานได้ในไตรมาส 4/60